3ปท.รับหุ้น‘ดูโอ’ด่วน
ไทยเซ็นร่วมมือมาเลย์สิงคโปร์ดันตลาดทุนอาเซียนผงาด/ดัชนีจ่อ1,200
17 มี.ค. 2555

ไทยเซ็นร่วมมือมาเลย์สิงคโปร์ดันตลาดทุนอาเซียนผงาด/ดัชนีจ่อ1,200
ตลาดทุนไทยจับมือมาเลเซียสิงคโปร์ เร่งพิจารณารับบริษัทเข้าตลาดหุ้นแห่งที่ 2 ขีดเส้นไม่เกิน 35 วัน
วันที่ 16 มี.ค. 2555 ที่ผ่านมา สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) ร่วมลงนามบันทึกความเข้าใจ (เอ็มโอยู) กับหน่วยงานกำกับดูแลตลาดทุนและตลาดหลักทรัพย์ของมาเลเซียและสิงคโปร์ เรื่องการพิจารณารับบริษัทเข้าจดทะเบียนในตลาดหลักทรัพย์แห่งที่ 2 (ดูโอลิสติง) ที่รวดเร็วขึ้น โดยมีกระบวนการพิจารณาไม่เกิน 35 วันทำการ ณ กรุงกัวลาลัมเปอร์ ประเทศมาเลเซีย 
นายวรพล โสคติยานุรักษ์ เลขาธิการ ก.ล.ต. กล่าวว่า การร่วมลงนามครั้งนี้นับเป็นก้าวสำคัญของความร่วมมือในตลาดทุนภูมิภาค ซึ่งตลอดเวลาที่ผ่านมาองค์กร ก.ล.ต. ของประเทศอาเซียน มีความตั้งใจที่จะทำให้ระบบและกลไกในตลาดทุนเอื้ออำนวยให้ภาคเอกชนสามารถเติบโตได้ พร้อมสร้างโอกาสทางหนึ่งให้ภาคเอกชนไทยสามารถขยายธุรกิจไปในภูมิภาค และเตรียมเข้าร่วมเป็นส่วนหนึ่งในประชาคมเศรษฐกิจอาเซียน
นายจรัมพร โชติกเสถียร กรรมการและผู้จัดการ ตลท. กล่าวว่า ความร่วมมือนี้จะมีส่วนช่วยกระตุ้นความสนใจของบริษัทต่างประเทศ ที่ต้องการเข้าตลาดหลักทรัพย์ไทยและจะเป็นประโยชน์ต่อการแลกเปลี่ยนข้อมูลบริษัทจดทะเบียนระหว่างตลาดในภูมิภาคอาเซียน สอดคล้องกับแผนงานตลาดหลักทรัพย์ไทย ที่ต้องการพัฒนาโครงสร้างพื้นฐานและกฎเกณฑ์ที่เหมาะสม
นายลี ชวน เต็ค ประธานองค์กร ก.ล.ต. ของประเทศอาเซียน กล่าวว่า กรอบความร่วมมือนี้เป็นงานหนึ่งขององค์กร ก.ล.ต.อาเซียน ที่ให้เกิดการเชื่อมโยงตลาดทุนอาเซียน ซึ่งสอดคล้องกับการจัดตั้งประชาคมเศรษฐกิจอาเซียนภายในปี 2558 
“จะช่วยสนับสนุนให้บริษัทไปจดทะเบียนในตลาดหุ้นในภูมิภาคมากขึ้น เพื่อขยายฐานผู้ลงทุน และเปิดโอกาสให้ผู้ลงทุนมีทางเลือกที่หลากหลายมากยิ่งขึ้นด้วย”
นางตัน ศรี ซารีนา อันวาร์ ประธาน ก.ล.ต.มาเลเซีย กล่าวว่า ความร่วมมือนี้จะช่วยสนับสนุนการรวมตลาดทุนในภูมิภาค พร้อมส่งเสริมให้อาเซียนเป็นแหล่งระดมทุนที่สำคัญของโลก 
ทางด้านตลาดหุ้นไทย วันที่ 16 มี.ค.ที่ผ่านมา ดัชนีหุ้นพุ่งแรงที่สุดในเอเชียหลังปิดสูงสุดของวันที่ 1,189 จุด เพิ่มขึ้น 18.22 จุด คิดเป็น 1.56% ท่ามกลางมูลค่าซื้อขายมากถึง 43,398 ล้านบาท และนักลงทุนต่างชาติช้อนมากกว่า 4,810 ล้านบาท ส่วนหนี่งเนื่องจากฟุตซี่ ประกาศหุ้นไทยที่เข้าและออก เริ่มมีผลวันที่ 19 มี.ค.นี้ 
ตลาดหุ้นที่สดใสมากมีส่วนสนับสนุนให้เกิดการซื้อขายกิจการมากขึ้น โดยบริษัท เอ็ม ลิ้งค์ เอเชีย คอร์ปอเรชั่น (MLINK) ตัดสินใจจะขายสินทรัพย์ของบริษัทย่อย คือบริษัท พอร์ทัลเน็ท ให้กับบริษัท สามารถเทลคอม เป็นเงินทั้งสิ้น 1,552 ล้านบาท และคาดว่าอาจจะได้เงินอีก 900 ล้านบาท รวมมูลค่าทั้งสิ้นไม่เกิน 2,452 ล้านบาท
ขณะเดียวกับผลการดำเนินงานของบริษัท (บจ.) ที่ดีขึ้นมาก ก็มีส่วนดึงดูดเงินทุนต่างชาติมากขึ้น
ล่าสุด บริษัท น้ำตาลขอนแก่น (KSL) เปิดเผยผลงานไตรมาสแรกปี 2555 (พ.ย.2554-ม.ค. 2555) มีกำไรสุทธิ 416 ล้านบาท เพิ่มขึ้น 189% จากช่วงเดียวกันของปีก่อน เนื่องจากปริมาณขายน้ำตาลเพิ่มขึ้น 94% และราคาขายน้ำตาลเพิ่มขึ้น 24% รวมถึงธุรกิจโรงไฟฟ้าและเอทานอลก็ดีขึ้นด้วย
บริษัท ไดเมท (สยาม) หรือ DIMET ที่ราคาปรับตัวขึ้นแรงจนถูกตลาดส่งสัญญาณเตือนนักลงทุนปรากฏว่าถูกสั่งให้ต้องวางเงินสดทั้ง 100% ก่อนซื้อหุ้นตั้งแต่วันที่ 19 มี.ค.5 เม.ย. 2555